钦定古今图书集成/理学汇编/学行典/第075卷 > 易经 > 《蒙卦》
## 钦定古今图书集成/理学汇编/学行典/第075卷 > 易经 > 《蒙卦》

《象》曰：“山下出泉”，“蒙。”君子以果行育德。

〈大全〉西山真氏曰：“泉之始出也，涓涓之微，壅于沙石，岂能遽达哉？唯其果决必行，遇险不避，故终能流而成川。然使其源之不深，则其行虽果而易以竭。《艮》之象山也，其德止也。山唯其静止，故泉源之出者无穷，有止而后有行也。君子观《蒙》之象，果其行如水之必行，育其德如水之有本，则其体盛大而其用周流矣。夫德”者行之自出，行者德之所形。体用之谓也。有体而后有用，所养者厚，则其应不穷。